SET ปิดเช้าลบ 0.06 จุด ไร้ปัจจัยใหม่-แรงขายทำกำไรกดดัน
SET ปิดเช้าลบ 0.06 จุด เหตุไร้ปัจจัยใหม่ทำให้เป็นโอกาสขายทำกำไร บ่ายนี้ตลาดฯคงแกว่งแคบ ให้แนวรับ 1,645 แนวต้าน 1,657 จุด
6 ก.ย. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้แกว่งแคบหลังจากที่ได้ปรับตัวขึ้นไปมากแล้ว และสัปดาห์นี้ก็จะมีหุ้นขนาดใหญ่ขึ้น XD หลายตัวเพื่อจ่ายปันผล ช่วงนี้ตลาดฯไม่มีปัจจัยใหม่เข้ามาทำให้เป็นโอกาสในการขายทำกำไร
ด้านตลาดหุ้นในภูมิภาคเอเชียเช้านี้ส่วนใหญ่จะเคลื่อนไหวในแดนบวก หลังตัวเลขการจ้างงงานนอกภาคเกษตรของสหรัฐฯก็ออกมาต่ำกว่าคาด ทำให้มองว่าการประชุมธนาคารกลางสหรัฐฯ (เฟด) ที่จะมีขึ้นในวันที่ 21 – 22 ก.ย.นี้ อาจจะไม่เร่งปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) และส่งผลให้เงินดอลลาร์สหรัฐฯอ่อนค่าลง ทำให้เงินบาทแข็งค่า ซึ่งก็ต้องรอดูว่า Fund Flow จะไหลเข้าต่อหรือไม่ และให้รอติดตามตัวเลขเงินเฟ้อของสหรัฐฯ
สำหรับแนวโน้มการลงทุนในช่วงบ่ายนี้ นายศราวุธ กล่าวว่า ตลาดฯคงจะแกว่งแคบ โดยมีแนวรับ 1,645 จุด ส่วนแนวต้าน  1,657 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 2,570.56 ล้านบาท ปิดที่ 12.80 บาท เพิ่มขึ้น 1.40 บาท
CPALL มูลค่าการซื้อขาย 1,912.40 ล้านบาท ปิดที่ 62.25 บาท ลดลง 0.75 บาท
GULF มูลค่าการซื้อขาย 1,564.51 ล้านบาท ปิดที่ 42.75 บาท เพิ่มขึ้น 0.25 บาท
SCGP มูลค่าการซื้อขาย 1,372.12 ล้านบาท ปิดที่ 67.25 บาท ลดลง 1.25 บาท
U มูลค่าการซื้อขาย 1,175.67 ล้านบาท ปิดที่ 1.68 บาท เพิ่มขึ้น 0.15 บาท
 
 